TOG ตั้งเป้ารายได้ปี 65 โต 20 % รับโควิดคลาย – เล็งขยายตลาดโซนเอเปค
TOG ตั้งเป้ารายได้นิวไฮต่อเนื่องปี 65 หรือเติบโตไม่ต่ำกว่า 20 % รับโควิดคลาย พร้อมมองโอกาสในการขยายตลาดในโซนเอเชียและเอเชีย-แปซิฟิก
TOG ตั้งเป้ารายได้นิวไฮต่อเนื่องปี 65 หรือเติบโตไม่ต่ำกว่า 20 % รับโควิดคลาย พร้อมมองโอกาสในการขยายตลาดในโซนเอเชียและเอเชีย-แปซิฟิก
16 ธ.ค. 2564

นายธรณ์ ประจักษ์ธรรม ประธานเจ้าหน้าที่บริหาร บริษัท ไทยออพติคอล กรุ๊ป จำกัด (มหาชน) หรือ TOG เปิดเผยว่า บริษัทตั้งเป้าหมายรายได้จะสามารถทำสถิติสูงสุดใหม่อย่างต่อเนื่องในปี 65 หรือเติบโตไม่ต่ำกว่า 20% แม้ว่าสถานการณ์การแพร่ระบาดของเชื้อไวรัสโควิด-19 จะมีสายพันธ์ใหม่เข้ามาในทุกภูมิภาคทั่วโลก แต่ด้วยประสบการณ์ที่ผ่านมาทำให้บริษัทและคู่ค้าสามารถปรับกลยุทธ์ทางการขายให้มีความเหมาะสมกับตลาดได้
โดยตลาดออสเตรเลียและนิวซีแลนด์ ได้เริ่มกลับมาเปิดประเทศจะช่วยให้ประชาชนมีกำลังซื้อและมีการเติบโตของยอดขายมากขึ้น ด้านตลาดในประเทศสหรัฐฯ มองว่าจะยังมียอดขายที่ดีและเชื่อว่าจะไม่มีการใช้มาตรการล็อกดาวน์ ด้านตลาดยุโรปต้องยอมรับว่ามีความผันผวนสูงและมีโอกาสที่ปิดล็อกดาวน์ประเทศ แต่บริษัทได้วางแผนที่จะปรับกลยุทธ์และช่องทางการขายใหม่ๆ เพื่อให้เหมาะสมกับสถานการณ์ที่เกิดขึ้น และปัจจุบันได้มีการพัฒนาผลิตภัณฑ์โดยเฉพาะกลุ่มผลิตภัณฑ์เลนส์พลาสติกธรรมดาและเลนส์พลาสติกมูลค่าเพิ่ม รองรับความต้องการไว้แล้ว
นอกจากนี้ บริษัทยังคงมีความสนใจในและยังมองหาโอกาสขยายตลาดในโซนเอเชียและเอเชีย-แปซิฟิก โดยมองว่าในปี 65 ภาพรวมเศรษฐกิจมีการฟื้นตัวดี ดูจากกิจกรรมการค้าที่กลับมาดำเนินการได้ใกล้เคียงปกติในปัจจุบัน โดยบริษัทจะเน้นไปที่การขยายในตลาดใหม่ๆ อย่างประเทศเกาหลี ญี่ปุ่น สิงคโปร์ อินเดีย และจีน ส่วนตลาดตะวันออกกลาง และแอฟริกา ก็มีความน่าสนใจเช่นกัน แต่อย่างไรก็ตามยังต้องใช้ระยะเวลาในการศึกษาถึงความเหมาะสมด้วย